Polisie fnuik gevaarlike misdaad(Argieffoto: pixabay) Die Gautengse polisie het Vrydag op ŉ bende gewapende mans toegeslaan wat glo besig was om ŉ gevaarlike misdaad te beplan. Lirandzu Themba, woordvoerder van die minister van polisie, het in ŉ verklaring gesê twee polisiemanne wat gebaseer is by Sandringham-polisiestasie in Johannesburg het Vrydag ŉ verdagte voertuig met drie insittendes opgemerk. “Toe een van die verdagtes uit die motor klim, het die polisiemanne opgemerk dat hy ŉ vuurwapen by hom dra en hom toe genader. Daar word beweer dat die verdagte toe sy vuurwapen uitgeruk en op die polisie begin skiet het,” het Themba gesê. Bheki Cele, minister van polisie. (Foto: Kopano Tlape/GCIS) ŉ Onbekende aantal gewapende mans het daarna uit ŉ nabygeleë huis te voorskyn gekom en ŉ skietery het tussen die polisie en verdagtes uitgebreek. “Die polisie het een verdagte in hegtenis geneem. Die res van die verdagtes het in twee motors en te voet gevlug.” Volgens Themba het die polisie die huis deursoek en op ŉ aantal AK47’s, R1-gewere en pistole afgekom. Hulle het ook magasyne vol ammunisie en ander roofapparaat gekry. In die huis se agterplaas het hulle op 11 motors afgekom, waarvan sommiges gekaap is. ŉ Soektog is begin na die verdagtes wat ontsnap het. “Hierdie insident is een van baie wat wys dat die polisie nie te midde van die Covid-19-pandemie versuim om aan die grondwetlike mandaat van die polisie te voldoen nie, naamlik om misdaad te beveg, te voorkom en te ondersoek,” het Bheki Cele, minister van polisie, gesê.